****

**C R N A G O R A**

**AGENCIJA ZA ZAŠTITU LIČNIH PODATAKA**

**I SLOBODAN PRISTUP INFORMACIJAMA**

**Br. 06-11-5570- 11/23**

**Podgorica, 09.05.2024.**

Odlučujući po Zahtjevu, br. 06-11-5570-7/23 od 27.03.2024. godine, upućenog od strane Ministarstva unutrašnjih poslova – Direktorat za normativne poslove i razvoj policije, kojim se od Agencije za zaštitu ličnih podataka i slobodan pristup informacijama traži mišljenje da li su u skladu sa Zakonom o zaštiti podataka o ličnosti odredbe nacrta Pravilnika o kontroli imovine, prihoda i životnog stila policijskih službenika kojima se uređuje sadržaj izvještaja o imovini i prihodima i bliži način kontrole, Savjet Agencije je na sjednici održanoj dana 09.05.2024. godine donio sljedeće

**M I Š LJ E NJ E**

**Predlog Pravilnika o kontroli imovine, prihoda i životnog stila policijskih službenika nije u suprotnosti sa odredbama Zakona o zaštiti podataka o ličnosti, s tim što je potrebno precizirati način obrade podataka prilikom vršenja kontrole povezanih lica.**

**O b r a z l o ž e nj e**

Dana 27.03.2024. godine ovoj Agenciji se Zahtjevom obratilo Ministarstvo unutrašnjih poslova – Direktorat za normativne poslove i razvoj policije, radi davanja mišljenja da li su u skladu sa Zakonom o zaštiti podataka o ličnosti odredbe predloga Pravilnika o kontroli imovine, prihoda i životnog stila policijskih službenika kojima se uređuje sadržaj izvještaja o imovini i prihodima i bliži način kontrole.

Zakonom o unutrašnjim poslovima u članu 169 propisano je da su svi policijski službenici dužni da podnesu izvještaj o imovini i prihodima, kao i o imovini i prihodima bračnih i vanbračnih supružnika i djece koja žive u zajedničkom domaćinstvu, organizacionoj jedinici shodno članu 183 stav 1 ovog Zakona. Kako ovim Zakonom nije propisan sadržaj predmetnog izvještaja, već se propisuje da bliži način dostavljanja i obrazac istog propisuje Ministarstvo unutrašnjih poslova, s tim u vezi, Direktorat za normativne poslove i razvoj policije izradio je predlog Pravilnika o kontroli imovine, prihoda i životnog stila policijskih službenika čiji je sastavni dio i obrazac izvještaja, koji je dostavljen u prilogu ovog Zahtjeva.

Postupajući u skladu sa članom 50 tačka 3 Zakona o zaštiti podataka o ličnosti-ZZPL („Službeni list CG“, br. 79/08, 70/09, 44/12 i 22/17) u kojem se navodi da Agencija daje mišljenja u vezi sa primjenom ovog zakona, a na osnovu predmetnog Zahtjeva Savjet Agencije je mišljenja da Predlog Pravilnika o kontroli imovine, prihoda i životnog stila policijskih službenika nije u suprotnosti sa Zakonom o zaštiti podataka o ličnosti.

Predlog Pravilnika o kontroli imovine, prihoda i životnog stila policijskih službenika je podzakonski akt koji se donosi na osnovu Zakona o unutrašnjim poslovima i isti ne može propisivati širi obim obrade ličnih podataka u odnosu na Zakon. Članom 169 Zakona o unutrašnjim poslovima propisana je evidencija o imovini policijskih službenika i istim je u stavu 2 predviđeno da su svi policijski službenici dužni da podnesu Izvještaj o imovini i prihodima, kao i imovini i prihodima bračnih i vanbračnih supružnika i djece koja žive u zajedničkom domaćinstvu. Predmetni Izvještaj se podnosi organizacionoj jedinici iz člana 183 stav 1 ovog Zakona. Bliži način dostavljanja i obrazac izvještaja propisuje Ministarstvo unutrašnjih poslova.

Uvidom u Obrazac Izvještaja o imovini i prihodima policijskih službenika, utvrđeno je da isti sadrži lične podatke, kao i podatke o imovini za policijskog službenika, njegovog bračnog, odnosno vanbračnog supružnika, kao i djece koja žive u zajedničkom domaćinstvu. Pravilnikom se propisuju bliži način dostavljanja i obrazac Izvještaja o imovini i prihodima policijskih službenika, kao i imovini i prihodima njihovoh bračnih, odnosno vanbračnih supružnika i djece koja žive u zajedničkom domaćinstvu i bliži način kontrole imovine prihoda i životnog stila policijskih službenika, njihovih bračnih, odnosno vanbračnih supružnika i djece, kao i lica povezanih s njima.

Članom 3 predmetnog Pravilnika predviđeno je da životni stil policijskih službenika,njihovih bračnih, odnosno vanbračnih službenika i djece, kao i lica povezanih s njima u smislu ovog Pravilnika, podrazumijeva potrošnju i druge sklonosti i navike policijskih službenika njegovih bračnih, odnosno vanbračnih supružnika, kao i djece koja žive u zajedničkom domaćinstvu.

Zakonom o zaštiti podataka o ličnosti (ZZPL) propisano je da se lični podaci moraju obrađivati na pošten i zakonit način i isti se ne mogu obrađivati u većem obimu nego što je potrebno da bi se postigla svrha obrade niti na način koji nije u skladu sa njihovom namjenom, shodno članu 2 stavovi 1 i 2. Članom 6 Zakona propisuje se da u slučaju kad su namjena ličnih podataka i način njihove obrade propisani zakonom, rukovalac zbirke ličnih podataka određuje se tim zakonom. Obrada ličnih podataka može se vršiti ukoliko za to postoji osnov u zakonu ili uz prethodnu saglasnost lica čiji se podaci obrađuju (član 10 ZZPL). Zakon o zaštiti podataka o ličnosti je sistemskog karaktera što podrazumijeva da ostali zakoni koji propisuju obradu ličnih podataka moraju biti usaglašeni sa istim.

Analizirajući odredbe Predloga Pravilnika sa aspekta zaštite podataka o ličnosti, od posebnog su značaja članovi 3, 5, 7, 8, 9 i 10 s obzirom da bliže propisuju svrhu obrade ličnih podataka, kategorije lica čiji se podaci prikupljaju za određenu svrhu, način obrade i korišćenja ličnih podataka kao i način kontrole imovine, prihoda i životnog stila.

Imajući u vidu načelo zakonitosti obrade ličnih podataka iz člana 2 stav 1 Zakona o zaštiti podataka o ličnosti, Savjet Agencije polazi od člana 169 Zakona o unutrašnjim poslovima kao zakonskog osnova za obradu podataka kojim su definisane kategorije lica čiji se podaci obrađuju.

Dakle, u stavu 1 i 3 ovog člana propisuje se svrha obrade ličnih podataka kao i kategorija lica koja su dužna da dostavljaju Izvještaj o imovini i prihodima, koja se određuje na osnovu zvanja policijskih službenika, njihovih bračnih i vanbračnih supružnika i djece koja žive u zajedničkom domaćinstvu, u skladu sa posebnim zakonom, kao i policijski službenici kojima je prestao radni odnos u policijskom zvanju.

Nadalje, kontrola rada u Ministarstvu regulisana je članovima od 183-188 Zakona o unutrašnjim poslovima, u kojima su propisani poslovi, ovlašćenja, prava i dužnosti službenika za kontrolu rada u Ministarstvu i način postupanja istog.

Članom 188 ovog zakona propisano je da:

“Službenik za kontrolu rada u Ministarstvu pored kontrole iz člana 183 ovog zakona vrši i kontrolu imovine, prihoda i životnog stila policijskih službenika, njihovih bračnih i vanbračnih supružnika i djece, kao i lica povezanih sa njima.

Kontrolu iz stava 1 ovog člana vrši službenik za kontrolu rada u Ministarstvu shodno čl. 184 do 187 ovog zakona, kao i uvidom i analizom izvještaja iz člana 169 st. 2 i 3 ovog zakona.

Bliži način kontrole imovine, prihoda i životnog stila policijskih službenika, njihovih bračnih i vanbračnih supružnika i djece, kao i lica povezanih sa njima propisuje Ministarstvo.”

Citirani član predstavlja, u smislu ZZPL-a, zakonski osnov za kontrolu imovine, prihoda i životnog stila policijskih službenika, njihovih bračnih i vanbračnih supružnika i djece, kao i lica povezanih sa njima.

**Pravilnikom se u članu 3 stav 2 definiše pojam povezanih lica,u skladu sa članom 6 stav 1 tačka 4 Zakona o sprječavanju korupcije, o čemu je Agencija za sprječavanje korupcije dala Mišljenje br. 03-04-2185/6 od 12.05.2023.godine.**

**Međutim, iz sadržine samog Pravilnika ne može se zaključiti na koji način će se vršiti obrada ličnih podataka prilikom kontrole povezanih lica pa je Savjet Agencije mišljenja da se isto treba precizirati.**

Sadržina obrasca Izvještaja propisana je u članu 5 predloga ovog podzakonskog akta, koji podrazumijeva: lične podatke policijskog službenika, bračnog odnosno vanbračnog supružnika i djece koja žive u zajedničkom domaćinstvu, podatke o imovini istih; podatke o prihodima policijskog službenika; podatke o prihodima bračnog, odnosno vanbračnog supružnika i djece koja žive u zajedničkom domaćinstvu; izjavu policijskog službenika o tačnosti unešenih podataka; podatke o mjestu i datumu podnošenja i potpis policijskog službenika; kao i saglasnost za pristup i uvid u račune kod kreditnih i drugih sličnih institucija, u skladu sa zakonom kojim se uređuje poslovanje kreditnih institucija. **Imajući u vidu članove 9 i 10 ZZPL-a kojim se definiše i uređuje obrada podataka uz saglasnost lica, navedeni član je potrebno dopuniti na način što će se, pored zakona kojim se uređuje poslovanje kreditnih institucija dodati i zakon kojim se uređuje zaštita podataka o ličnosti**

Članom 8 predloga Pravilnika propisano je da tačnost i potpunost podataka iz Izvještaja koje vrši službenik ovlašćen za kontrolu rada Ministarstva, provjerava upoređivanjem tih podataka sa podacima organa i pravnih lica koji raspolažu tim podacima, a koji su dostupni u skladu sa zakonom. Shodno navedenom, kada službenik ovlašćen za kontrolu rada Ministarstva provjerava tačnost i potpunost podataka upoređivanjem tih podataka sa podacima organa i pravnih lica koji raspolažu tim podacima kao rukovaocima zbirki ličnih podataka, dužan je da istima podnese Zahtjev koji sadrži informacije o kategorijama ličnih podataka koji se traže, njihovoj namjeni, pravnom osnovu za korišćenje i davanje podataka na korišćenje, vremenu korišćenja i dovoljno podataka za identifikaciju lica čiji se podaci traže, shodno članu 17 stav 2 Zakona o zaštiti podataka o ličnosti.

Članom 24 ZZPL-a, propisane su mjere zaštite ličnih podataka radi sprječavanja uništenja, nedopuštenog pristupa, promjene, gubitka, objavljivanja, kao i od zloupotrebe. Rukovalac zbirke ličnih podataka i obradjivač ličnih podataka obavezni su da obijezbijede tehničke, kadrovske i organizacione mjere zaštite. Ako se obrada ličnih podataka vrši elektronskim putem, što je u konkretnom i slučaj, rukavalac zbirke obavezan je da obezbijedi da se u informacionom sistemu automatski evidentiraju korisnici ličnih podataka, podaci koji su obrađivani, pravni osnov za korišenje podataka, broj predmeta, vrijeme odjave i prijave sa sistema. Rukavalac je obavezan da odredi koji zaposleni i kojim ličnim podacima imaju pristup, kao i kategorije podataka koji se mogu dati na korišćenje i pod kojim uslovima, kao i da vodi evidenciju o korisnicima ličnih podataka u skladu sa svojim aktom. S toga je Ministarstvo dužno obuhvatiti navedene mjere pri izradi internog akta iz člana 4 ovog Pravilnika.

**Članovima 26 i 29 ZZPL-a je propisana obaveza vođenja Evidencije o zbirkama ličnih podataka i dostavljanja iste ovoj Agenciji, na propisanom obrazcu kao i dostavljanje na uvid Internog Pravila obrade i zaštite ličnih podataka.**

Savjet Agencije je, razmatrajući cjelokupnu sadržinu predmetnog predloga Pravilnika, zauzeo mišljenje da predložene odredbe nijesu u suprotnosti sa Zakonom o zaštiti ličnih podataka.

**SAVJET AGENCIJE**

**Predsjednik, mr Željko Rutović**

**Dostavljeno:**

* Podnosiocu zahtjeva
* Odsjeku za predmete i prigovore